LT Europos Sąjungos oficialusis leidinys C 176/13

Garantuoto tradicinio gaminio pavadinimo paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 26 straipsnio 2 dalį

(2016/C 176/07)

Pagal Reglamento (ES) Nr. 1151/2012 (1)26 straipsnio 1 dalies pirmą pastraipą Italija pateikė (2) Reglamento (ES) Nr. 1151/2012 nuostatas atitinkančio garantuoto tradicinio gaminio (GTG) pavadinimą „Pizza Napoletana“. Pavadinimas „Pizza Napoletana“ buvo anksčiau registruotas be išimtinės naudojimo teisės Tarybos reglamentu (ES) Nr. 97/2010 (3) pagal Tarybos reglamento (EB) Nr. 509/2006 (4) 13 straipsnio 1 dalį kaip garantuotas tradicinis gaminys ir šiuo metu yra saugomas pagal Reglamento (ES) Nr. 1151/2012 25 straipsnio 2 dalį.

Atsižvelgdama į šiuos faktus, Komisija skelbia pavadinimą

„PIZZA NAPOLETANA“,

kad jį būtų galima įtraukti į Reglamento (ES) Nr. 1151/2012 22 straipsnyje nurodytą garantuotų tradicinių gaminių registrą.

Šiuo paskelbimu suteikiama teisė pagal Reglamento (ES) Nr. 1151/2012 51 straipsnį pareikšti prieštaravimą pavadinimo „Pizza Napoletana“ įtraukimui į to reglamento 22 straipsnyje nurodytą garantuotų tradicinių gaminių registrą.

Jei pavadinimas „Pizza Napoletana“ bus įtrauktas į registrą, pagal Reglamento (ES) Nr. 1151/2012 26 straipsnio 4 dalį GTG „Pizza Napoletana“ specifikacija bus laikoma Reglamento (ES) Nr. 97/2010 II priedo nuostatas atitinkančia GTG „Pizza Napoletana“ specifikacija, todėl šis pavadinimas bus saugomas suteikiant išimtinę naudojimo teisę.

Siekiant pateikti išsamią informaciją, pagal Reglamento (ES) Nr. 1151/2012 26 straipsnio 2 dalį pridedama 2010 m. vasario 4 d. Reglamento (ES) Nr. 97/2010 II priede (5) paskelbta GTG „Pizza Napoletana“ specifikacija.

PARAIŠKA ĮREGISTRUOTI GTG

TARYBOS REGLAMENTAS (EB) Nr. 509/2006

„PIZZA NAPOLETANA“

EB Nr. IT-TSG-007-0031 - 9.2.2005

1. Organizacijos pareiškėjos pavadinimas ir adresas

Pavadinimas „Associazione Verace Pizza Napoletana“ Adresas Via S. Maria La Nova 49 80134 Napoli ITALIA Tel. +39 0814201205 Faks. +39 0814201205 E. paštas info@pizzanapoletana.org

Pavadinimas „Associazione Pizzaiuoli Napoletani“ Adresas Corso S. Giovanni a Teduccio, 55 80146 Napoli ITALIA Tel. +39 0815590781 Faks. +39 0815590781 E. paštas info@pizzaiuolinapoletani.it direttivo@pizzaiuolinapoletani.it

2. Valstybė narė arba trečioji šalis

Italija

3. Produkto specifikacija

3.1. Registruojamas (-i) pavadinimas (-ai)

„Pizza Napoletana“

Pavadinimą prašoma registruoti tik italų kalba.

Ant GTG „Pizza Napoletana“ logotipo arba etiketės esantis įrašas „Prodotta secondo la Tradizione napoletana“ (liet. Pagaminta laikantis Neapolio tradicijų) ir akronimas TSG (liet. GTG) išverčiami į gamybos valstybės kalbą.

3.2. Pavadinimas

— ☒ pats yra specifinis — ☐ nurodo specifines žemės ūkio produkto arba maisto produkto savybes

Kaip patvirtinta 3.8 punkte nurodytuose šaltiniuose, pavadinimas „Pizza Napoletana“ tradiciškai vartojamas šiam gaminiui įvardyti.

3.3. Ar išimtinės pavadinimo naudojimo teisės siekiama pagal Reglamento (EB) Nr. 509/2006 13 straipsnio 2 dalį

— ☐ registravimas nustačius išimtinę pavadinimo naudojimo teisę — ☒ registravimas nenustačius išimtinės pavadinimo naudojimo teisės

3.4. Produkto rūšis

2.3 klasė. Konditerijos gaminiai, duona, pyragaičiai, pyragai, sausainiai ir kiti kepiniai

3.5. Žemės ūkio produkto arba maisto produkto, kuriam taikomas 3.1 punkte nurodytas pavadinimas, apibūdinimas

GTG „Pizza Napoletana“ – krosnyje keptas apskritimo formos, įvairaus, bet 35 cm neviršijančio skersmens gaminys iškilusiu kraštu ir pagardinta vidurine dalimi. Vidurinės dalies storis – 0,4 cm (leidžiama ± 10 % nuokrypa), krašto storis – nuo 1 iki 2 cm. Visa pica yra minkšta, lanksti ir lengvai sulenkiama į keturias dalis.

GTG „Pizza Napoletana“ išsiskiria iškilusiu kraštu, yra krosnyje keptiems gaminiams būdingos aukso spalvos, švelni liečiant ir ragaujant; jos vidurinėje pagardintoje dalyje vyrauja raudoni pomidorai, su kuriais gerai susimaišęs aliejus, ir, atsižvelgiant į tai, kokios sudedamos dalys naudojamos, raudonėlio lapeliai ar baltasis česnakas; pica padengta mocarelos griežinėliais, kurie išdėstyti arba šalia vienas kito, arba yra išsklaidyti, pabarstyta nuo kepimo daugiau ar mažiau patamsėjusiais baziliko lapeliais.

Pica „Pizza Napoletana“ turi būti minkšta, lanksti, lengvai sulenkiama; gaminys lengvai pjaustomas; ši pica pasižymi tipišku maloniu skoniu, kurį suteikia iškilęs kraštas (gerai iškilusios ir gerai iškeptos duonos skonio); kartu jaučiamas rūgštokas pomidorų, iškepusios mocarelos skonis ir raudonėlio, česnako ar baziliko kvapas.

Baigiant kepti picą, pasklinda tipiškas malonus kvapas; pomidorai, netekę tik perteklinio vandens, išlieka tvirti ir kieti; ant picos išdėlioti išsilydę SKVN žymimo sūrio „Mozzarella di Bufala Campana“ arba GTG sūrio „Mozzarella“ griežinėliai; bazilikas, česnakas ir raudonėlis skleidžia stiprų kvapą ir neatrodo apdegę.

3.6. Žemės ūkio produkto arba maisto produkto, kuriam taikomas 3.1. punkte nurodytas pavadinimas, gamybos būdo apibūdinimas

Pagrindinės žaliavos, iš kurių gaminama pica „Pizza Napoletana“, yra šios: paprastųjų kviečių miltai, alaus mielės, natūralus geriamasis vanduo, nulupti pomidorai ir (arba) maži švieži pomidorai (it. pomodorini), jūros druska arba valgomoji druska ir ypač grynas alyvuogių aliejus. Picai „Pizza Napoletana“ gaminti gali būti naudojamos ir kitos sudedamosios dalys: česnakas ir raudonėlis; SKVN žymimas sūris „Mozzarella di Bufala Campana“, GTG sūris „Mozzarella“ ir šviežias bazilikas.

Miltų savybės yra šios:

— W– 220–380,

— P/L– 0,50–0,70,

— absorbcija– 55–62,

— stabilumas– 4–12,

— vertės indeksas E10– ne daugiau kaip 60,

— kritimo skaičius– 300–400,

— sausas glitimas– 9,5–11 g %,

— baltymai– 11–12,5 g %.

Pica „Pizza Napoletana“ gaminama tik laikantis toliau nurodytų etapų, sudarančių nepertraukiamą to paties proceso ciklą.

Tešlos paruošimas

Miltai, vanduo, druska ir mielės sumaišomi. Į minkymo mašiną įpilama litras vandens, ištirpinama 50–55 g jūros druskos, pridedama 10 % viso numatyto kiekio atitinkantis miltų kiekis, įdedama 3 g alaus mielių, įjungiama minkymo mašina ir palaipsniui dedama 1,8 kg miltų, kurių W 220–380, kol pasiekiamas pageidaujamas tirštumas, apibūdinamas kaip „tinkamas tešlos tirštumas“. Šis procesas turi trukti 10 minučių.

Tešla turi būti minkoma minkymo mašinoje, pageidautina, tešlos minkymo kabliu, nedideliu greičiu 20 minučių, kol gaunama vientisa tiršta masė. Tinkamam tešlos tirštumui labai svarbus vandens, kurį gali sugerti miltai, kiekis. Tešla turi nelipti prie rankų, būti minkšta ir elastinga.

Tešlos savybės (leidžiama kiekvienos savybės nuokrypa ± 10 %) yra šios:

— fermentacijos temperatūra– 25 °C,

— galutinis pH– 5,87,

— bendrasis titruojamas rūgštingumas– 0,14,

— tankis– 0,79 g/cm3 (+ 34 %).

Tešlos kildinimas

Pirmasis etapas: iš minkymo mašinos išimta tešla padedama ant picų ruošimo stalo, kur ji turi pabūti dvi valandas, uždengta drėgna medžiaga, kad nesukietėtų paviršius ir kad iš vidaus išgaravus drėgmei ant picos nesusidarytų tam tikra plutelė. Praėjus dviem valandom picos kepėjas iš tešlos rankomis formuoja bandeles. Nuo pakilusios tešlos masės mentele atskiriama nedidelė tešlos dalis ir jai suteikiama bandelės forma. Tešlos bandelės, iš kurių kepama pica „Pizza Napoletana“, turi sverti nuo 180 iki 250 g.

Antrasis etapas: suformuotos tešlos bandelės sudedamos į maistui laikyti tinkamus indus ir paliekamos keturioms–šešioms valandoms, kad tešla pakiltų antrą kartą. Kambario temperatūroje laikoma tešla šešias valandas išlieka tinkama kepti.

Formos suteikimas

Tešlai pakilus, bandelė mentele išimama iš indo ir padedama ant picų ruošimo stalo, pabarstyto plonu miltų sluoksniu, kad bandelė prie jo nepriliptų. Picos kepėjas, rankų judesiu iš centro į išorę abiejų rankų pirštais spausdamas bandelę, kuri keliskart apverčiama, suformuoja skritulį, kurio vidurinės dalies storis neturi viršyti 0,4 cm (leistina ± 10 % nuokrypa), o kraštų storis – nuo 1 iki 2 cm, taip suformuodamas pakeltą kraštą.

GTG „Pizza Napoletana“ negalima gaminti jokiu kitu būdu, ypač naudojant kočėlą ir (arba) mašiną su disku, veikiančią mechaninio spaudimo principu.

Gardinimas

Pica „Pizza Napoletana“ gardinama taip:

— 70–100 g smulkintų nuluptų pomidorų šaukštu sudedama į papločio vidurį,

— pomidorai spiraliniu judesiu paskirstomi po visą papločio vidurį,

— spiraliniu judesiu pomidorai pabarstomi druska,

— tokiu pat būdu apibarstoma raudonėliu,

— nulupta česnako skiltelė supjaustoma smulkiais griežinėliais, kurie užbarstomi ant pomidorų,

— iš indelio su snapeliu ant papločio paviršiaus spiraliniu judesiu, pradedant nuo centro, užpilama 4–5 g ypač gryno alyvuogių aliejaus (leidžiama + 20 % nuokrypa).

Arba:

— 60–80 g smulkintų nuluptų pomidorų ir (arba) supjaustytų šviežių mažų pomidorų šaukštu sudedama į papločio vidurį,

— pomidorai spiraliniu judesiu paskirstomi po visą papločio vidurį,

— spiraliniu judesiu pomidorai pabarstomi druska,

— ant pomidorų sluoksnio išdėliojama 80–100 g griežinėliais supjaustyto SKVN žymimo sūrio „Mozzarella di Bufala Campana“,

— ant picos uždedami keli šviežio baziliko lapeliai,

— iš indelio su snapeliu ant papločio paviršiaus spiraliniu judesiu, pradedant nuo centro, užpilama 4–5 g ypač gryno alyvuogių aliejaus (leidžiama + 20 % nuokrypa).

Arba:

— 60–80 g smulkintų nuluptų pomidorų šaukštu sudedama į papločio vidurį,

— pomidorai spiraliniu judesiu paskirstomi po visą papločio vidurį,

— spiraliniu judesiu pomidorai pabarstomi druska,

— ant pomidorų sluoksnio išdėliojama 80–100 g griežinėliais supjaustyto GTG sūrio „Mozzarella“,

— ant picos uždedami keli šviežio baziliko lapeliai,

— iš indelio su snapeliu ant papločio paviršiaus spiraliniu judesiu, pradedant nuo centro, užpilama 4–5 g ypač gryno alyvuogių aliejaus (leidžiama + 20 % nuokrypa).

Kepimas

Picos kepėjas pagardintą picą sukamuoju judesiu padeda ant miltais pabarstytos medinės (arba aliumininės) ližės ir sukamuoju judesiu (kad nenukristų garnyras) leidžia jai nuslysti ant krosnies dugno. Pica „Pizza Napoletana“ turi būti kepama tik malkomis kūrenamoje krosnyje, kurioje pasiekiama 485 °C temperatūra, būtina GTG „Pizza Napoletana“ iškepti.

Picos kepėjas turi prižiūrėti, kaip kepa pica, metaline liže pakeldamas ją už krašto ir pasukdamas ugnies link; pica turi likti toje pačioje krosnies dugno vietoje, kurioje ji buvo padėta iš pradžių, kad neapsviltų dėl temperatūros svyravimų. Svarbu, kad visas tešlos paplotis iškeptų tolygiai.

Pasibaigus kepimo laikui picos kepėjas metaline liže išima picą iš krosnies ir padeda ant lėkštės. Kepimo laikas turi būti ne ilgesnis kaip 60–90 sekundžių.

Iškepusi pica pasižymi tokiomis savybėmis: pomidorai, netekę tik perteklinio vandens, išlieka tvirti ir kieti; SKVN žymimo sūrio „Mozzarella di Bufala Campana“ arba GTG sūrio „Mozzarella“ griežinėliai išsilydę picos paviršiuje; bazilikas, česnakas ir raudonėlis skleidžia stiprų kvapą ir neatrodo apdegę.

— Kepimo temperatūra ant krosnies dugno– apie 485 °C.

— Temperatūra krosnies skliaute– apie 430 °C.

— Kepimo laikas– 60–90 sekundžių.

— Tešlos įkaitimo temperatūra– 60–65 °C.

— Pomidorų įkaitimo temperatūra– 75–80 °C.

— Aliejaus įkaitimo temperatūra– 75–85 °C.

— Mocarelos įkaitimo temperatūra– 65–70 °C.

Laikymas

Gaminį „Pizza Napoletana“ pageidautina valgyti iškart ištraukus iš krosnies ten, kur jis buvo iškeptas. Bet, jeigu pica nesuvalgoma kepimo vietoje, jos šaldyti, užšaldyti arba įdėti į vakuuminę pakuotę ir vėliau parduoti negalima.

3.7. Specifinės žemės ūkio produkto arba maisto produkto savybės

Esminių dalykų, lemiančių aptariamojo produkto specifinį pobūdį, yra daug ir jie tiesiogiai susiję su atliekamų veiksmų trukme ir tvarka, taip pat su kepėjo įgūdžiais ir patirtimi.

Gaminio „Pizza Napoletana“ paruošimo procesui ypač išskirtinumo suteikia: tešlos užminkymas, jos tirštumas ir elastingumas (it. reologia), taip pat tešlos kildinimo specifika (du skirtingos temperatūros ir trukmės etapai); bandelių paruošimas ir formavimas; papločio iš pakilusios tešlos paruošimas; krosnies paruošimas ir kepimo ypatumai (trukmė ir temperatūra), specifinės krosnies savybės (ji būtinai turi būti kūrenama malkomis).

Pabrėžtina antrojo tešlos kildinimo, rankų darbo ir naudojamos įrangos (t. y. krosnies, kuri privalo būti kūrenama malkomis, ir ližių) svarba.

Tešlai pakilus antrą kartą bandelių apimtis ir drėgmės kiekis jose, palyginti su ankstesniu etapu, padidėja. Abiejų rankų pirštais spaudžiant akytą tešlą joje esančios oro pūslelės pasislenka iš papločio centro į pakraštį ir taip suformuojamas pakilęs picos kraštas. Šio metodo taikymas daro didelį poveikį GTG „Pizza Napoletana“ savybėms, nes pakilęs papločio kraštas leidžia sulaikyti visas sudedamąsias garnyro dalis. Siekiant iš tešlos bandelės padaryti kuo didesnio skersmens paplotį, tešla toliau mėtoma tarp rankų, dešinę ranką laikant 45–60 ° kampu į picos paruošimo stalo paviršių. Ant stalo padėtas tešlos paplotis vis sukamas sinchronišku kairės rankos judesiu.

Kiti picos paruošimo būdai, ypač naudojant kočėlą arba mašiną su disku (veikiančią mechaninio spaudimo principu), neleidžia vienodai, iki pat pakraščio, pasiskirstyti tešloje esančioms oro pūslelėms, kad susidarytų tolygus tešlos paplotis. Tada papločio viduryje tešla dėl tarpeliuose likusio oro susisluoksniuoja ir atsiskiria. Todėl naudojant minėtus būdus iškepta pica neturi tipiško pakilusio krašto, kuris yra viena svarbiausių GTG „Pizza Napoletana“ savybių.

Be to, kepėjas, kepdamas picą pagal neapolietišką techniką, paruošęs tris–šešis tešlos papločius ir uždėjęs garnyrą, tiksliais ir greitais judesiais, stengdamasis, kad pica neprarastų pirminės papločio formos, turi meistriškai ją perkelti nuo stalo ant ližės (jis paima picą abiem rankomis ir ją apsukęs 90 ° kampu padeda ant tinkamos ližės). Picos kepėjas truputį pabarsto ližę miltais, kad pica galėtų lengvai nuslysti nuo jos į krosnį. Šis veiksmas atliekamas staigiu riešo judesiu, laikant ližę 20–25 ° kampu į krosnies pagrindą, užtikrinant, kad garnyras nenukristų nuo picos paviršiaus.

Kitokie nei pirmiau aprašyti metodai netinka, nes jei į krosnį pašauti paruošta pica perkeliama nuo stalo tiesiog liže, rizikuojama, kad pica bus sugadinta.

Kad pica „Pizza Napoletana“ iškeptų kokybiškai, svarbiausia – malkomis kūrenama krosnis. Jos techninės savybės nulemia tradicinės picos „Pizza Napoletana“ iškepimą. Picai kepti skirtos neapolietiškos krosnies pagrindas yra iš tufo plytų; ant jo iškilusi dugnu vadinama apskritimo formos plokštuma (kepimo paviršius), virš kurios yra krosnies skliautas. Pastarasis padarytas iš ugniai atsparios šilumai išsisklaidyti neleidžiančios medžiagos. Kad pica gerai iškeptų, labai didelę reikšmę turi atskirų krosnies dalių proporcijos. Atitinkamų matmenų krosnyje yra ir atitinkamų matmenų kepimo paviršius, sudarytas iš keturių apskritų ugniai atsparių dalių. Pica plienine ir (arba) aliuminine liže pakeliama, įkišama į krosnies angą, padedama ant padėklo ir apsukama 180 ° kampu; apsukta pica grąžinama į pradinį tašką, kuriame pradinė temperatūra sumažėjusi, nes kepdama pica sugėrė karštį.

Jei pica būtų padėta į kitą vietą, ten būtų pradinė temperatūra ir picos padas sudegtų.

Dėl visų šių specifinių aspektų sukuriamas oro kameros efektas ir patiekalas įgauna galutinę savo išvaizdą: pica „Pizza Napoletana“ yra kompaktiška, pakeltu kraštu, pakilusi viduryje, itin minkšta ir lengvai sulenkiama į keturias dalis. Pabrėžtina, kad kiti panašūs patiekalai, paruošti netaikant pirmiau aprašytų metodų, negali pasižymėti tokiomis pat kaip pica „Pizza Napoletana“ vaizdinėmis ir organoleptinėmis savybėmis.

3.8. Žemės ūkio produkto arba maisto produkto tradicinės savybės

Manoma, kad pica „Pizza Napoletana“ pradėta gaminti apie 1715–1725 m. Vietinis Orijos miesto gyventojas Vincenzas Corradas, kunigaikščio Emanuelio di Francavillos vyriausiasis virėjas, traktate apie Neapolyje daugiausia vartojamus maisto produktus tvirtino, kad pomidorai tinka picai ir makaronams gardinti, taip susiedamas du produktus, buvusius Neapolio miesto pasididžiavimu, dėl kurių Neapolis buvo įtrauktas į kulinarijos istoriją. Būtent su šiuo faktu siejama oficiali picos „Pizza Napoletana“ – pomidorais pagardinto tešlos papločio – atsiradimo data.

Neapolietišką šio patiekalo kilmę patvirtina nemažai istorinių dokumentų. Pavyzdžiui, rašytojas Frankas Salernas teigia, kad šis patiekalas yra vienas didžiųjų neapolietiškos virtuvės išradimų.

Junginys „Pizza Napoletana“ (liet. neapolietiška pica) minimas net italų kalbos žodynuose, taip pat enciklopedijoje „Treccani“. Junginys „Pizza Napoletana“ vartojamas daugybėje literatūrinių tekstų.

Pirmosios „pizzerie“ (liet. picerijos), be jokios abejonės, atsirado Neapolyje ir iki XX a. vidurio ši pica buvo kepama tik Neapolio picerijose. XVIII a. Neapolyje veikė daug picerijomis vadinamų kepyklėlių. Garsas apie jas pasiekė Neapolio karalių Ferdinandą Burboną, kuris, norėdamas paragauti šio tradicinio neapolietiško patiekalo, nepaisydamas rūmų etiketo, pats įžengė į vieną garsiausių picerijų. Nuo tol picerija tapo madinga vieta, kurioje kepamos tik picos. Populiariausios ir žymiausios Neapolio picos buvo „Marinara“, sukurta 1734 m., ir „Margherita“, sukurta 1796–1810 m. Pastaroji buvo pateikta Italijos karalienei jos vizito 1889 m. Neapolyje metu, visų pirma dėl picos pagardų (pomidorų, mocarelos ir baziliko) spalvų, primenančių Italijos vėliavos spalvas.

Laikui bėgant picerijų atsirado visuose Italijos miestuose ir net užsienyje. Tačiau visos šios picerijos, nors ir įsikūrusios ne Neapolyje, visuomet buvo susijusios su pavadinimu „pizzeria napoletana“ arba vartojo žodį, kuris vienaip ar kitaip primena jų ryšį su Neapoliu, kuriame jau apie 300 metų gaminamas šis autentiškas patiekalas.

1984 m. gegužės mėnesį „pizzaioli napoletani“ (Neapolio picų kepėjai) parengė trumpą šio produkto specifikaciją, kurią jie visi pasirašė ir oficialiai įregistravo Neapolio notaro Antonio Carannantės biure.

Amžiams bėgant sąvoka „Pizza Napoletana“ taip paplito, kad visur, net už Europos ribų, Centrinėje ir Pietų Amerikoje (pvz., Meksikoje ir Gvatemaloje) bei Azijoje (pvz., Tailande ir Malaizijoje) ši pica yra žinoma tokiu pavadinimu, nors kai kurie šių šalių gyventojai neturi nė menkiausio supratimo, kur yra Neapolis.

3.9. Produkto specifinėms savybėms tikrinti taikomi būtiniausi reikalavimai ir procedūros

Nustatytas GTG „Pizza Napoletana“ tikrinimas susijęs su šiais aspektais:

tikrinimu, ar įmonėse tinkamai atliekami veiksmai tešlos minkymo, kildinimo ir ruošimo etapais; kruopščia įmonės svarbiausių valdymo taškų kontrole; tikrinimu, ar žaliavos atitinka produkto specifikacijos reikalavimus; tikrinimu, ar tinkamai laikomos ir sandėliuojamos naudoti skirtos žaliavos; užtikrinimu, kad galutinio produkto savybės atitiks produkto specifikacijoje nurodytus reikalavimus.

3.10. Logotipas

Akronimas STG (GTG) ir nuorodos „Specialità Tradizionale Garantita“ (liet. Garantuotas tradicinis gaminys) ir „Prodotta secondo la Tradizione napoletana“ (liet. Pagaminta laikantis Neapolio tradicijų) išverčiami į oficialias gamybos šalies kalbas.

Gaminys „Pizza Napoletana“ ženklinamas tokiu logotipu: horizontalaus balto ovalo formos paveikslėlis šviesiu pilku kraštu, vaizduojantis lėkštę, ant kurios padėta pica; paveikslėlis realistiškas ir kartu grafiškai stilizuotas, ištikimai laikantis tradicijos, vaizduojantis tradicinius picos komponentus: pomidorus, mocarelą, baziliko lapelius ir alyvuogių aliejaus šlakelį.

Nuo lėkštės krinta žalios spalvos šešėlis, kuris, derėdamas su kitomis spalvomis, dar labiau pabrėžia asociaciją su Italijos vėliava.

Šiek tiek lėkštę su pica uždengiančiame raudoname stačiakampyje itin suapvalintais kampais baltomis raidėmis su juodu kontūru ir žaliu raides atkartojančiu šešėliu užrašyta „PIZZA NAPOLETANA STG“. Prie šio užrašo, viršuje, truputį dešiniau, baltomis, mažesnėmis kitokio šrifto raidėmis užrašyta „Garantuotas tradicinis gaminys“ (it. Specialità Tradizionale Garantita). Apačioje, per vidurį, tokiu pat šriftu kaip ir nuoroda „PIZZA NAPOLETANA STG“, bet mažesnėmis baltomis didžiosiomis raidėmis su juodu kontūru pateikta nuoroda „Pagaminta laikantis Neapolio tradicijų“ (it. Prodotta secondo la Tradizione napoletana).

Užrašas Rašmenys PIZZA NAPOLETANA SGT Varga Garantuotas tradicinis gaminys Alternate Gothic Pagaminta laikantis Neapolio tradicijų Varga





Picos spalva PantoneProSim C M Y K Rusvai gelsva picos krašto spalva 466 11 24 43 0 % Raudonas pomidorų padažo fonas 703 0 % 83 65 18 Baziliko lapeliai 362 76 0 % 100 11 Baziliko lapelių gyslelės 562 76 0 % 100 11 Pomidorų raudonumas 032 0 % 91 87 0 % Alyvuogių aliejus 123 0 % 31 94 0 % Mocarela 600 0 % 0 % 11 0 % Šešėlis ant mocarelos sūrio 5 807 0 % 0 % 11 9





Grafinės dalies ir rašmenų spalvos PantoneProSim C M Y K Pilka ovalios lėkštės krašto spalva P. Grey – 3CV 0 % 0 % 0 % 18 Žalia ovalios lėkštės šešėlio spalva 362 76 0 % 100 11 Raudona stačiakampio su itin suapvalintais kampais spalva 032 0 % 91 87 0 % Balta užrašo „PIZZA NAPOLETANA STG“ raidžių su juodu kontūru spalva 0 % 0 % 0 % 0 % Užrašo baltomis raidėmis su juodu kontūru „Pagaminta laikantis Neapolio tradicijų“ spalva 0 % 0 % 0 % 0 % Balta užrašo „Garantuotas tradicinis gaminys“ spalva 0 % 0 % 0 % 0 %

4. Institucijos arba įstaigos, tikrinančios, ar laikomasi produkto specifikacijos reikalavimų

4.1. Pavadinimas ir adresas

Pavadinimas „Certiquality SRL“ Adresas Via Gaetano Giardino, 4 20123 Milano ITALIA Tel. +39 028069171 Faks. +39 0286465295 E. paštas certiquality@certiquality.it

☐ Viešoji ☒ Privačioji

Pavadinimas „DNV Det Norske Veritas Italia“ Adresas Centro Direzionale Colleoni Viale Colleoni 9 Palazzo Sirio 2 20041 Agrate Brianza (MI) ITALIA Tel. +39 0396899905 Faks. +39 0396899930 E. paštas —

☐ Viešoji ☒ Privačioji

Pavadinimas „ISMECERT“ Adresas Corso Meridionale, 6 80143 Napoli ITALIA Tel. +39 0815636647 Faks. +39 0815534019 E. paštas info@ismecert.com

☐ Viešoji ☒ Privačioji

4.2. Institucijos arba įstaigos konkrečios užduotys

Trys išvardytos įstaigos atlieka įvairių aspektų kontrolę skirtingose valstybės teritorijos dalyse.

(1) 2012 m. lapkričio 21 d. Europos Parlamento ir Tarybos reglamentas (ES) Nr. 1151/2012 dėl žemės ūkio ir maisto produktų kokybės sistemų (OL L 343, 2012 12 14, p. 1).

(2) ES Nr. IT-TSG-0107-01408 - 29.12.2015.

(3) 2010 m. vasario 4 d. Komisijos reglamentas (ES) Nr. 97/2010, kuriuo į garantuotų tradicinių gaminių registrą įtraukiamas pavadinimas (Pizza Napoletana (GTG)) (OL L 34, 2010 2 5, p. 7).

(4) 2006 m. kovo 20 d. Tarybos reglamentas (EB) Nr. 509/2006 dėl žemės ūkio produktų ir maisto produktų kaip garantuotų tradicinių gaminių (OL L 93, 2006 3 31, p. 1). Šis reglamentas panaikintas ir pakeistas Reglamentu (ES) Nr. 1151/2012.

(5) Žr. 3 išnašą.